‘Roxette’-sangeres oorledeMarie Fredriksson en Per Gessle (Roxette) (Foto: Jørund F Pedersen via Wikimedia Commons) Marie Fredriksson, die sangeres van die groep Roxette, is oorlede. Sy is Maandagoggend vroeg oorlede ná ŉ lang siekbed. Sy is in 2002 met ŉ breingewas gediagnoseer. Die Sweedse koerant Expressen het haar afsterwe bevestig en ŉ verklaring van haar familie gepubliseer. “Dit is met groot hartseer dat ons moet aankondig een van ons grootste en mees geliefde kunstenaars is oorlede,” het haar familie gesê. “Marie Fredriksson het die oggend van 9 Desember gesterf ná ŉ siekbed.” Sy word oorleef deur haar man Mikael Bolyos en hul twee kinders, dogter Ines Josefin (26) en seun Oscar (23). Per Gessle, wat saam met haar in Roxette opgetree het, het bygevoeg: “Al my liefde vir jou en jou familie. Dinge sal nooit weer dieselfde wees nie.” Die duo het in 1986 saam begin sing en laat in die 1980’s internasionale roem behaal toe hulle album Look Sharp! uitgereik is. Hul derde album, Joyride (1991), was ewe suksesvol. Roxette het 19 liedjies op die top-40 in Engeland gehad en verskeie liedjies op die Amerikaanse top-100, waaronder “The Look”, “Listen To Your Heart”, “It Must Have Been Love” en “Joyride”. Ander treffers sluit in “Dressed for Success”, “Dangerous”, en “Fading Like a Flower”.